Tomáš, Erik, poslanec NR SR (2022-03-15):
Vážený pán predseda, vážený pán minister, kolegovia a kolegyne, dovoľte, aby som sa ja krátko vyjadril k predkladanej novele zákona. Vážený pán minister, nemôžem sa teda ubrániť dojmu, že touto zmenou zákona nechcete dosiahnuť nič iné, len politické nominácie na posty hlavných inšpektorov inšpektorátov práce, ktoré máme v krajoch. Je to v podstate evidentné z toho, čo idete urobiť a čo presadzujete. Po novom už hlavný inšpektor nebude potrebovať päťročnú prax v pozícii inšpektora a dokonca podľa pôvodného návrhu zákona, ktorý je stále v platnosti, nebude potrebovať ani vysokú školu. A toto zníženie kvalifikačných predpokladov jasne len ukazuje, že chcete obsadiť tie posty tzv. našimi ľuďmi. Urobili ste to, pán minister, už v prípade úradov práce. Aj tam muselo najprv dôjsť k zmene zákona a Transparency International sama konštatovala, že drvivá väčšina tých kandidátov buď bola priamo kandidátmi SME RODINA v parlamentných voľbách, alebo dokonca členmi strany v rôznych štruktúrach, prípadne ľuďmi blízkymi SME RODINA. A teraz sa ide udiať vlastne to isté, cez túto zmenu zákona pretláčate tieto politické nominácie tzv. našich ľudí. O nič iné tu jednoducho nemôže ísť. Keď sa raz znižujú kvalifikačné predpoklady, tak určite to odbornosti neslúži. A asi je to aj po vzore vlastne generálnej riaditeľky Národného inšpektorátu práce, pretože aj tú ste obsadili za veľmi zvláštnych okolností. Dokonca v tom čase ešte nemala ani vysokoškolské vzdelanie a myslím si, že kandidovala za hnutie SME RODINA zo šestnásteho miesta, teraz ma neberte za slovo, ale kandidovala za hnutie SME RODINA a nemala žiadne skúsenosti ako inšpektorka. Formálne napĺňala tú skúsenosť BZOP... BOZP, pardon, aj to preto len, že bola zamestnaná vo firme svojho otca, ktorý v tej oblasti, samozrejme, pôsobil. No a o to tu celé ide. To je jedno, či sa schváli pozmeňujúci návrh s vysokoškolským vzdelaním, alebo nie, ale kľúčové je to pôsobenie ako inšpektor. Len chcem tým ľuďom, ktorí, alebo tým poslancom, ktorí sa tým nezaoberajú, povedať, že radový inšpektor, ten radový klasický inšpektor na to, aby sa stal inšpektorom, musí mať vysokoškolské vzdelanie a musí rok pôsobiť, musí mať ročnú prax, kým sa tým inšpektorom stane. A podľa tohto návrhu ich šéf, hlavný inšpektor, nemusí mať vysokoškolské vzdelanie a nemusí pôsobiť ako inšpektor. Tak o čo tu ide? Je to jasné. Ide o obsadenie tzv. našich ľudí namiesto odborníkov. A ja by som ešte chápal, pán minister, a vy ste aj v SME RODINA taký trošku racionálnejší v tomto, keby ste vyhlásili, že viete čo, ja som zodpovedný za svoj rezort, ja si tam dám svojich nominantov, keďže zodpovedám za výsledky rezortu, aj by som to rešpektoval, aj keď si myslím, že aj na týchto postoch by mali byť ľudia, ktorým dôverujete, ale zároveň aj odborníci. No lenže aj vy, aj hnutie SME RODINA ste hlasovali za programové vyhlásenie vlády, v ktorom je napísané, že do štátnej správy odborníci namiesto tzv. našich ľudí. A to je klasický príklad toho, že idete opakom. Len pokračujete, samozrejme, v línii obsadzovania štátnej správy tzv. našimi ľuďmi aj v iných sektoroch. Veď môžem tu zase opakovať donekonečna, že prednostov všetkých okresných úradov obsadilo OĽANO bez výberových konaní len ľuďmi blízkymi OĽANO, a pritom Igor Matovič bol ten, ktorý tu najviac vykrikoval o transparentnosti výberových konaní a podobne. Dokonca OĽANO zašlo tak ďaleko, že na prednostov okresných úradov Banskej Bystrice a vo Zvolene vybralo rovno manželský pár. Len títo ľudia dvaja v celom Banskobystrickom kraji, a teda v Zvolenskom okrese a Banskobystrickom okrese sú tí najkompetentnejší na vykonávanie pozície prednostov okresných úradov. Je to proste hanba, je to smiešne a je to jedným z hlavných alebo kľúčových volebných podvodov, ktoré ste na voličov urobili, pretože niečo iné ste im sľubovali a niečo iné konáte. Ja len si myslím, že rytiersky by bolo dobré sa k tomu postaviť a priznať, a už tu nič nehovoriť do budúcna o tom, že vy dávate odborníkov do štátnej správy. Nie je to pravda. Robíte opak a tento zákon je toho ďalším príkladom. Ďakujem.